ปิดจ๊อบชิงคลื่น 1800MHz “ADVANC-DTAC” คว้าคนละใบ! กสทช.รับเงินประมูล 2.5 หมื่นลบ.
ปิดจ๊อบชิงคลื่น 1800MHz “ADVANC-DTAC” คว้าคนละใบ! กสทช.รับเงินประมูล 2.5 หมื่นลบ.
19 ส.ค. 2561

สืบเนื่องจากในวันนี้ (19 ส.ค.) คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดการประมูลคลื่น 1800 เมกะเฮิร์ต โดยมีผู้ประกอบการ 2 รายเข้าร่วม ได้แก่ บริษัท ดีแทค ไตรเน็ต จำกัด (DTN) ซึ่งเป็นบริษัทย่อยของ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC และบริษัท แอดวานซ์ ไวร์เลส เน็ทเวอร์ค จำกัด (AWN) บริษัทย่อยของบริษัท แอดวานซ์ อินโฟร์ เซอร์วิส จำกัด (มหาชน) หรือADVANC
ทั้งนี้ผู้เข้าร่วมประมูลสามารถประมูลได้สูงสุด 4 ใบอนุญาต หรือ 20 เมกะเฮิรตซ์เท่านั้น 
โดยผู้เข้าร่วมประมูลจะต้องเคาะครั้งแรกซึ่งเป็นราคาขั้นต่ำอยู่ที่ 12,486 ล้านบาท และเคาะราคาจะเพิ่มขึ้นครั้งละ 25 ล้านบาท
ล่าสุด นายก่อกิจ ด่านชัยวิจิตร รองเลขาธิการ กสทช. เปิดเผยว่า การประมูลคลื่นความถี่ย่าน 1800 MHz วันนี้ ได้เสร็จสิ้นลงแล้ว เมื่อไม่มีรายใดเคาะราคาประมูลอีก เมื่อเวลา 11.15 น. 
สำหรับการประมูลวันนี้ เริ่มต้นขึ้นเมื่อเวลา 10.00 น.จากการเคาะราคา 2 ล็อต ในล็อต  A และล็อต G 
โดยผู้เข้าประมูลเคาะราคาเริ่มต้นขั้นที่ใบละ 12,486 ล้านบาท และรอบที่ 2 ทั้ง 2 ล็อตเคาะราคาเพิ่มขึ้นอีก 25 ล้านบาทมาเป็นใบละ 12,511 ล้านบาท 
ต่อมารอบที่ 3 ไม่มีรายใดเสนอราคาเพิ่มขึ้น ทำให้ราคายืนเท่าเดิม และรอบที่ 4 ก็ไม่มีรายใดเสนอราคาอีก 
ดังนั้น จึงสิ้นสุดการประมูลด้วยราคาใบละ 12,511 ล้านบาท รวม 2 ใบเป็นจำนวนเงิน 25,022 ล้านบาท 
โดยระหว่างนี้รอการประชุม กสทช.เพื่อรับรองผลการประมูล และให้ผู้ประมูลเลือกชุดคลื่นความถี่
ทั้งนี้ สำนักงาน กสทช.กำหนดหลักเกณฑ์การประมูลครั้งนี้ให้ผู้เข้าร่วมการประมูลจะต้องวางหลักประกันการประมูล 2,500 ล้านบาท ส่วนการชำระเงินแบ่งเป็น 3 งวด งวดแรกชำระ 50% ของราคาประมูลสูงสุด งวดที่ 2 ชำระ 25% ของราคาประมูลสูงสุด และงวดที่ 3 ชำระ 25% ของราคาประมูลสูงสุด 
สำหรับกรณีผู้ชนะการประมูลไม่ชำระเงินค่าประมูลภายใน 90 วันนับตั้งแต่วันที่ได้รับหนังสือแจ้งผล สำนักงาน กสทช. จะริบหลักประกันการประมูลจำนวน 2,500 ล้านบาท และผู้ชนะการประมูลต้องชดใช้ค่าเสียหายเบื้องต้นเป็นจำนวนเงินไม่น้อยกว่า 1,875 ล้านบาทต่อหนึ่งใบอนุญาตที่ชนะการประมูล